ประกาศคณะกรรมการกํากับหลักทรัพย์และตลาดหลักทรัพย์ที่ กจ. 7/2563เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล(ฉบับที่ 4 )\_\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 10(1) และ (2) และมาตรา 19 วรรคสาม แห่งพระราชกําหนดการประกอบธุรกิจสินทรัพย์ดิจิทัล พ.ศ. 2561 คณะกรรมการ ก.ล.ต. ออกประกาศไว้ดังต่อไปนี้ ข้อ 1 ให้ยกเลิกความใน (5) (6) และ (7) ของข้อ 6 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 16/2561 เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล ลงวันที่ 3 กรกฎาคม พ.ศ. 2561 และให้ใช้ความต่อไปนี้แทน "(5) แสดงได้ว่าจะมีโครงสร้างการบริหารจัดการ ระบบงาน ตลอดจนบุคลากร ที่เหมาะสมและเพียงพอให้สามารถประกอบธุรกิจได้อย่างมีประสิทธิภาพ ด้วยความรับผิดชอบ และเป็นไปตามกฎหมาย กฎเกณฑ์ และมาตรฐานการประกอบธุรกิจที่เกี่ยวข้อง การพิจารณาความเหมาะสมและเพียงพอตามวรรคหนึ่ง ให้คํานึงถึงลักษณะ ขนาด ปริมาณ ความซับซ้อน และความหลากหลาย ของธุรกิจและบริการ ตลอดจนระดับความเสี่ยงที่เกี่ยวกับธุรกิจและบริการดังกล่าวด้วย (6) แสดงได้ว่าจะมีบุคลากรในจํานวนที่เพียงพอกับการประกอบธุรกิจ โดยบุคลากรดังกล่าวต้องมีความรู้ ความสามารถ และประสบการณ์ อย่างเหมาะสมซึ่งสอดคล้องกับการปฏิบัติหน้าที่ ตลอดจนเป็นผู้ที่มีความซื่อสัตย์สุจริตและไม่มีประวัติในทางที่เสื่อมเสีย(7) แสดงได้ว่าจะมีระบบงานที่มีความพร้อมในการเป็นผู้ให้บริการระบบเสนอขายโทเคนดิจิทัลอย่างน้อยดังต่อไปนี้ (ก) ระบบงานในการกลั่นกรองโทเคนดิจิทัลที่จะเสนอขาย (ข) ระบบในการติดต่อและให้บริการกับผู้ลงทุน (ค) ระบบการเปิดเผยข้อมูลที่เพียงพอและน่าเชื่อถือ (ง) ระบบการจัดการความเสี่ยงที่อาจเกิดขึ้นทุกด้านอย่างรัดกุม (จ) ระบบการเสนอขายและจัดการค่าจองซื้อโทเคนดิจิทัลที่มีประสิทธิภาพ (ฉ) ระบบเทคโนโลยีสารสนเทศที่มีประสิทธิภาพซึ่งรวมถึงการดูแลรักษาความปลอดภัยของระบบงานและข้อมูล (security) ความถูกต้องเชื่อถือได้ของระบบงานและข้อมูล (integrity) และความพร้อมใช้ของระบบงาน (availability) โดยคํานึงถึงความเสี่ยงด้านเทคโนโลยีสารสนเทศ (IT risk) และความเสี่ยงด้านภัยคุกคามทางไซเบอร์ (cyber risk) ทั้งนี้ ต้องเป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยข้อกําหนดในรายละเอียดเกี่ยวกับการจัดให้มีระบบเทคโนโลยีสารสนเทศ รวมทั้งแนวปฏิบัติที่ออกตามประกาศดังกล่าวด้วย (ช) ระบบการจัดเก็บข้อมูลที่เกี่ยวกับการประกอบธุรกิจให้ถูกต้อง ครบถ้วน ตรวจสอบได้ และปลอดภัย โดยเฉพาะการป้องกันการเข้าถึงข้อมูลอย่างไม่ถูกต้อง ไม่เหมาะสม หรือขัดกับกฎหมาย (ซ) ระบบงานที่สามารถรองรับการประกอบธุรกิจได้อย่างต่อเนื่อง (ฌ) ระบบงานในการกํากับดูแลการปฏิบัติงานของผู้ให้บริการระบบเสนอขายโทเคนดิจิทัล (compliance) ตามแนวทางที่สํานักงาน ก.ล.ต. ประกาศกําหนด (ญ) ระบบการจัดการเกี่ยวกับข้อร้องเรียนของผู้ลงทุนเพื่อระงับข้อพิพาทอย่างมีประสิทธิภาพ" ข้อ 2 ให้เพิ่มความต่อไปนี้เป็นข้อ 8/1 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 16/2561 เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล ลงวันที่ 3 กรกฎาคม พ.ศ. 2561 "ข้อ 8/1 ผู้ได้รับความเห็นชอบเป็นผู้ให้บริการระบบเสนอขายโทเคนดิจิทัลต้องประกอบกิจการภายในหนึ่งร้อยแปดสิบวันนับแต่วันที่ได้รับความเห็นชอบ ทั้งนี้ จะเริ่มประกอบกิจการได้ต่อเมื่อสํานักงาน ก.ล.ต. ตรวจสอบแล้วเห็นว่าผู้ได้รับความเห็นชอบเป็นผู้ให้บริการระบบเสนอขายโทเคนดิจิทัลสามารถแสดงได้ถึงความพร้อมของระบบงานตามข้อ 6(5) (6) และ (7) ในกรณีที่ผู้ได้รับความเห็นชอบเป็นผู้ให้บริการระบบเสนอขายโทเคนดิจิทัลไม่สามารถประกอบกิจการภายในหนึ่งร้อยแปดสิบวันนับแต่วันที่ได้รับความเห็นชอบตามวรรคหนึ่งคณะกรรมการ ก.ล.ต. อาจเพิกถอนการให้ความเห็นชอบได้" ข้อ 3 ให้ยกเลิกความในวรรคสองของข้อ 9 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 16/2561 เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล ลงวันที่ 3 กรกฎาคม พ.ศ. 2561 และให้ใช้ความต่อไปนี้แทน "ให้ชําระค่าธรรมเนียมตามวรรคหนึ่งต่อสํานักงาน ก.ล.ต. ตามปีปฏิทินภายในวันที่ 31 มกราคมของปีนั้น เว้นแต่ในปีแรกของการเริ่มประกอบกิจการ ให้ชําระค่าธรรมเนียมให้แล้วเสร็จก่อนวันเริ่มประกอบกิจการ"ข้อ 4 ให้เพิ่มความต่อไปนี้เป็นข้อ 16/1 ในหมวด 2 มาตรฐานในการปฏิบัติงาน แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 16/2561 เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล ลงวันที่ 3 กรกฎาคม พ.ศ. 2561 "ข้อ 16/1 ผู้ให้บริการระบบเสนอขายโทเคนดิจิทัลต้องปฏิบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยข้อกําหนดในรายละเอียดเกี่ยวกับการจัดให้มีระบบเทคโนโลยีสารสนเทศ รวมทั้งแนวปฏิบัติที่ออกตามประกาศดังกล่าว"ข้อ 5 คําขอรับความเห็นชอบเป็นผู้ให้บริการระบบเสนอขายโทเคนดิจิทัลที่ได้ยื่นต่อสํานักงาน ก.ล.ต. ก่อนวันที่ประกาศนี้ใช้บังคับ ให้การให้ความเห็นชอบและการชําระค่าธรรมเนียมเป็นไปตามประกาศคณะกรรมการกํากับหลักทรัพย์และตลาดหลักทรัพย์ ที่ กจ. 16/2561 เรื่อง หลักเกณฑ์ เงื่อนไขและวิธีการให้ความเห็นชอบผู้ให้บริการระบบเสนอขายโทเคนดิจิทัล ลงวันที่ 3 กรกฎาคม พ.ศ. 2561 ก่อนการแก้ไขโดยประกาศนี้ข้อ 6 ประกาศนี้ให้ใช้บังคับตั้งแต่วันที่ 1 เมษายน พ.ศ. 2563 เป็นต้นไป ประกาศ ณ วันที่ 24 มีนาคม พ.ศ. 2563 (นายวรวิทย์ จําปีรัตน์) ประธานกรรมการ คณะกรรมการกํากับหลักทรัพย์และตลาดหลักทรัพย์